[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.10.29.

COM(2009)595 végleges

A BIZOTTSÁG KÖZLEMÉNYE

a Horvátországgal folytatott csatlakozási tárgyalásokho z kapcsolódó pénzügyi csomagról

A BIZOTTSÁG KÖZLEMÉNYE

a Horvátországgal folytatott csatlakozási tárgyalásokho z kapcsolódó pénzügyi csomagról

I. Bevezetés

A Bizottság 2008. november 5-i „Bővítési stratégia és a legfontosabb kihívások 2008-2009” című, a Tanácsnak és az Európai Parlamentnek címzett COM(2008) 674 végleges közleményében jelezte, hogy amennyiben Horvátország fenntartja a felkészülés terén tapasztalható haladás általános ütemét, a Bizottság közlemény formájában Horvátország csatlakozásához kapcsolódó pénzügyi csomagot fog előterjeszteni 2009 folyamán.

Figyelembe véve a Horvátország által a csatlakozási tárgyalások során eddig elért általános előrelépést, e közlemény meghatározza a Horvátországnak szánt pénzügyi csomag fő elemeit annak érdekében, hogy a Tanács 2009 vége felé megvitathassa e kérdéseket. Ennek alapján a Bizottság később közösálláspont-tervezeteket fog benyújtani a Tanácsnak a mezőgazdaság és vidékfejlesztés, a regionális politika és a strukturális eszközök koordinációja, valamint a pénzügyi és költségvetési rendelkezések kérdésében folyó tárgyalásokat illetően. E közlemény ugyanakkor értékeli is Horvátország csatlakozásának várható pénzügyi hatásait e szakpolitikai területeken.

E közlemény céljából azt a munkahipotézist használjuk, hogy Horvátország 2012 januárjában csatlakozik az EU-hoz – feltéve, hogy a tagság valamennyi feltétele teljesül. Ide tartozik többek közt az is, hogy rendelkezésre állnak a Közösség pénzügyi eszközeinek irányításához és ellenőrzéséhez szükséges kapacitások[1]. Mivel a jelenlegi pénzügyi keret a 2007–2013-as időszakra vonatkozik, a Horvátországnak szánt pénzügyi csomag a 2012–2013-as, kétéves időszakot fedi le.

A Bizottság II. szakaszban vázolt, Horvátország számára megfogalmazott javaslatai a jelenlegi közösségi vívmányokon alapulnak, valamint azokon az elveken és módszereken, amelyekre a tizenkét legújabb tagállammal folytatott tárgyalásokhoz kifejlesztett pénzügyi csomagok kialakításakor támaszkodtak. Ide tartozik a mezőgazdasági közvetlen kifizetésekre vonatkozó tízéves bevezető időszak, valamint a kohéziós politika, a vidékfejlesztés és az Európai Halászati Alap kiadásaira vonatkozó kétéves bevezető időszak. Mivel jelenleg nincs 2014-re, a csatlakozás feltételezett harmadik évére vonatkozó pénzügyi keret, Horvátországot a többi tagállammal azonos módon kell kezelni a 2014-től érvényes pénzügyi keret még meghatározásra váró kiadási tételei tekintetében.

Az e közleményben feltüntetett értékek folyó áron értendők.

II. A pénzügyi csomag tervezete

Az alábbi tervezet a jelenlegi, 2007–2013-as időszakra vonatkozó pénzügyi keret fejezeteivel összhangban készült.

1. fejezet: Fenntartható növekedés

1a. Versenyképesség a növekedésért és foglalkoztatásért

A „Versenyképesség a növekedésért és a foglalkoztatásért” fejezet legfőbb kiadási tételei: a hetedik kutatási keretprogram (57%), az egész életen át tartó tanulás és az Erasmus Mundus program (9%), valamint a transzeurópai hálózatok – energia és közlekedés (8,2%).

Horvátország csatlakozásának időpontjától kezdve az ország közösségi fellépésekben és programokban való teljes mértékű részvételével kell számolni. Bár az 1a. fejezet alá tartozó jelenlegi fellépések és programok[2] nem tartalmaznak országonként elkülönített kereteket, szükség lesz az 1a. fejezet előirányzatainak általános növelésére annak biztosítása érdekében, hogy az EU27 számára jelenleg előirányzott finanszírozás összege ne csökkenjen. Az ötödik bővítési forduló tizenkét országának csatlakozása miatt meg kellett növelni a belső szakpolitikák rendelkezésére álló forrásokat. Az ötödik bővítési forduló tizenkét országának csatlakozása miatt meg kellett növelni a belső szakpolitikák rendelkezésére álló forrásokat. Az e forrásemelés szintjét meghatározó módszertan[3] szerint Horvátország csatlakozásának első két évében 187,2 millió EUR pótlólagos forrásra lesz szükség.

(millió EUR, folyó árakon)

1a. fejezet | 2012 | 2013 |

EU27 | 14 203 | 15 433 |

Horvátország | 89,7 | 97,5 |

az EU27-re vonatkozó összeg arányában | 0,63% | 0,63% |

1b. Kohézió a növekedésért és foglalkoztatásért

1b. fejezet: „Kohézió a növekedésért és a foglalkoztatásért” fejezet a strukturális alapokat (81%) és a Kohéziós Alapot (19%) tartalmazza.

A strukturális intézkedések céljára a tagállamoknak elkülönített összegeket nagyrészt a strukturális és kohéziós alapokat szabályozó rendeletekben meghatározott módszertan és kritériumok szerint állapítják meg, beleértve az összes strukturális és kohéziós támogatás maximális szintjét is, amelyet egy adott év teljes nemzeti GDP-jének arányában előre határoznak meg.

A Bizottság úgy látja, hogy Horvátország számára a csatlakozás első két évére vonatkozó általános pénzügyi keretet kellene kiszámítani a tizenkét legújabb tagállam esetében alkalmazott megközelítéshez hasonló módon. Ez a keret a strukturális intézkedések kiadásai tekintetében fokozatos bevezető szakaszt tartalmazna, hogy figyelembe vegye Horvátország felvevőképességének fokozatos növekedését. Ezért fokozatos, kétéves bevezetést terveznek, 2012-re 60%-os szinten és 2013-ra 80%-os szinten, így a teljes bevezetés 2014-re valósul majd meg. Ezenkívül a teljes kétéves keret egyharmadát kell a Kohéziós Alapba irányítani annak érdekében, hogy választ adjunk a közlekedési és környezetvédelmi infrastruktúrához kapcsolódó jelentős igényekre.

A Horvátországra vonatkozó jelenlegi allokációs kritériumok alkalmazásával az összes strukturális és kohéziós támogatás maximális értéke a GDP 3,524%-a lesz. Az ötödik bővítési forduló bevezető szakaszában használt ráták Horvátországra történő alkalmazásával 2012-ben maximálisan a GDP 2,1%-át, 2013-ban pedig a GDP 2,8%-át kitevő támogatás valósítható meg. Az 1083/2006/EK rendelet II. mellékletének 8. cikkét figyelembe véve ezeknek a maximális értékeknek tartalmazniuk kell az Európai Mezőgazdasági Vidékfejlesztési Alapnak az Európai Mezőgazdasági Orientációs és Garanciaalap Orientációs Részlegéből, valamint az Európai Halászati Alapból származó hozzájárulásokat.

E megközelítés alkalmazásával olyan zökkenőmentes bevezetést kell biztosítani, amely megfelelő mértékben figyelembe veszi a felvevőképesség szintjét. Figyelembe véve az ötödik bővítés tagállamainál alkalmazott eljárást, valamint a rövid kétéves programozási időszakot, fontolóra lehet venni bizonyos mértékű rugalmasság alkalmazását a végrehajtási feltételek esetében, a 22. fejezet – regionális politika és a strukturális eszközök koordinációja – vonatkozásában, különös tekintettel a jelentős projektekre.

A rendelkezésre álló legfrissebb GDP-adatok és növekedési előrejelzések alapján az összes strukturális és kohéziós támogatás 2 205,1 millió EUR-t tesz majd ki a tagság első két évében.

(millió EUR, folyó árakon)

1b. fejezet | 2012 | 2013 |

EU27 | 52 425 | 54 188 |

Horvátország | 915,9 | 1 289,2 |

az EU27-re vonatkozó összeg arányában | 1,75 % | 2,38% |

Ha feltételezzük, hogy a Horvátországnak juttatott strukturális és kohéziós juttatások bevezető szakasza teljesen lezárul 2013-ra, akkor ez 1 612 millió EUR-ra rúgna, és az 1b. fejezet növekedése e terület összes közösségi kiadásának 3%-át tenné ki.

2. fejezet: A természeti erőforrások megőrzése és kezelése

A 2. fejezet uniós polgársággal, szabadsággal, biztonsággal és a jog érvényesülésével kapcsolatos intézkedéseinek legfőbb kiadási tételei: A természeti erőforrások megőrzéséhez és kezeléséhez tartoznak a piachoz kapcsolódó kiadások és közvetlen kifizetések (73%), a vidékfejlesztés (24%), az Európai Halászati Alap (1%), valamint a Life+ környezetvédelmi program (0,6%).

Piachoz kapcsolódó kiadások

A közös agrárpolitikához kapcsolódó piaci intézkedések tekintetében a közösségi vívmányok előreláthatólag az uniós csatlakozástól kezdve teljes mértékben alkalmazandók lesznek Horvátországra.

A piaci kiadások becslése, ahol lehetséges, a jelenlegi termelési minták és a rendelkezésre álló horvát statisztikák alapján, valamint a különböző piaci szegmensekre érvényes jelenlegi jogi keretek alkalmazásával történt.

A legújabb agrárpiaci előrejelzéseket figyelembe véve, a tagság első két évében a Bizottság becslései szerint mintegy 45 millió EUR-s pénzügyi keretre lesz szükség a horvátországi agrárpiaci intézkedésekhez.

Ezenkívül évente 3 millió EUR-ra becsülik a Horvátországnak a 2. fejezetből nyújtott támogatást, amely a halászati piacra vonatkozó intézkedések és az állat- és növény-egészségügyi intézkedések alkalmazásához kapcsolódik.

A Horvátország csatlakozását figyelembe vevő, piaci intézkedésekkel kapcsolatos pótlólagos kiadások 2012-ben összesen 18 millió EUR-t, 2013-ban pedig összesen 33 millió EUR-t tesznek ki.

Közvetlen kifizetések

A közvetlen kifizetések nemzeti keretét, a termelési kvótákat és a többi kínálatszabályozási eszközt azon legújabb múltbeli – 2000 és 2007 közötti – referencia-időszak alapján határozták meg, amelyre vonatkozóan megbízható adatok álltak rendelkezésre. Mivel Horvátország az EUROSTAT módszertanának megfelelően 2005-től megváltoztatta statisztikai módszereit, és 2004-ben nem rendeztek népszámlálást, a 2005–2007-es évek felülvizsgált statisztikáit használták fel, mert ezek voltak a rendelkezésre álló legmegbízhatóbb adatok. Nem vették figyelembe az elaknásított területeket és az aknagyanús mezőgazdasági területeket, amelyek vonatkozásában Horvátország még nem biztosított elegendő információt.

A számításokat az ötödik bővítés során használt megközelítéssel összhangban végezték; ugyanakkor figyelembe vették a közös agrárpolitika (KAP) legújabb reformjait is.

Az Uniónak az ötödik bővítés tagállamaival kapcsolatban alkalmazott megközelítésével összhangban az EU CONF-HR 11/09. számú állásfoglalásában rögzítette, hogy a közvetlen kifizetéseket tízéves időszak során kell bevezetni Horvátországban, a következő menetrendet alkalmazva a növekményekre (az EU-15-ben alkalmazandó ilyen kifizetések százalékában kifejezve):

A csatlakozást követő első évben: 25%

A csatlakozást követő második évben: 30%

A csatlakozást követő harmadik évben: 35%

A csatlakozást követő negyedik évben: 40%

Ezt követően 10%-os növekményeket kell alkalmazni az EU-15-ben akkor alkalmazandó támogatási szint eléréséig.

Azzal, hogy abszolút összegek helyett százalékos lépéseken alapuló közvetlen kifizetéseket vezet be, ez az intézkedés világos perspektívát ad Horvátország számára a közösségi vívmányok e területen történő teljes mértékű alkalmazását illetően.

A közvetlen kifizetések Horvátországban ilyen módon történő bevezetésének becsült pénzügyi költsége a csatlakozást követő első két évben összesen 93,3 millió EUR. 2012-ben nem jelentkezik kiadás, mivel a tagállamok egy adott évben felmerült, közvetlen kifizetésekkel kapcsolatos kiadásait mindig a következő év uniós költségvetéséből térítik vissza.

(millió EUR, folyó árakon)

2. fejezet Piachoz kapcsolódó kiadások és közvetlen kifizetések | 2012 | 2013 |

A 2. fejezet EU27-re vonatkozó részleges felső határa az átutalásokat és modulációkat megelőzően | 48 093 | 48 574 |

Horvátország | 18,0 | 126,3 |

az EU27-re vonatkozó összeg arányában | 0,04% | 0,26% |

Ha feltételezzük, hogy 100% közvetlen kifizetés áll rendelkezésre 2013-ban, akkor ez 373 millió EUR-t jelentene. A piaci kiadásokkal együtt ez a 2. fejezet részleges felső határa alá tartozó összes közösségi kiadás 0,83%-os növekedését eredményezné e területen.

A Horvátország számára piachoz kapcsolódó kiadások és közvetlen kifizetések céljából előirányzott összegeket hozzá kell adni a pénzügyi keret 2. fejezetén belüli részleges felső határhoz, valamint a 2. fejezet végösszegéhez.

Vidékfejlesztési politika

A vidékfejlesztési politika tekintetében az előirányzatokat az ötödik bővítéskor alkalmazott módszerekkel számították ki. Az ötödik bővítéshez hasonlóan a teljes vidékfejlesztési keret két részből áll, az első rész az úgynevezett garancia eredetű , a második pedig az orientációs eredetű rész.

A garancia eredetű részt a hasznosított mezőgazdasági terület relatív aránya, valamint a horvátországi mezőgazdaságban foglalkoztatottak EU-12-höz viszonyított aránya alapján számították ki. Az ötödik bővítéshez hasonlóan a jövőbeni tagállam méretét is figyelembe vették.

Az orientációs rész esetében azt az elvet követték, hogy a vidékfejlesztési intézkedésekre az összesített kohéziós keret felső határán belül ugyanazokat a százalékos arányokat (14,11%) irányozzák elő, mint Bulgária és Románia esetében (lásd a fenti 1b. fejezetet).

A felvevőképesség korlátainak figyelembevétele és a vidékfejlesztési politika Horvátországban történő fokozatos alkalmazásának biztosítása érdekében fokozatos, kétéves bevezető szakaszt terveznek: 60% 2012-ben és 80% 2013-ban, hogy a teljes bevezetés 2014-re valósuljon meg. E megközelítés alkalmazásához a két évre összesen 483,1 millió EUR-ra van szükség.

(millió EUR, folyó árakon)

2. fejezet Vidékfejlesztés | 2012 | 2013 |

EU27 az átutalásokat és modulációkat megelőzően | 12 717 | 12 715 |

Horvátország | 201,6 | 281,5 |

az EU27-re vonatkozó összeg arányában | 1,58% | 2,2% |

Ha feltételezzük, hogy a vidékfejlesztési intézkedések bevezető szakasza 2013-ra teljesen lezárul, akkor ez 352 millió EUR-t jelentene, és Horvátország juttatásainak növekedése e terület összes közösségi kiadásának 2,8%-át tenné ki.

Európai Halászati Alap

Horvátország előreláthatólag a csatlakozástól kezdve teljes mértékben részt vesz majd az Európai Halászati Alapban. Az alábbi összegeket az 1083/2006/EK rendelet II. melléklete 8. pontjának figyelembevételével számították ki. A teljes kohéziós keret felső határának ugyanazt a százalékos arányát (1,64%) alkalmazták, mint Bulgária és Románia esetében. A felvevőképesség korlátainak figyelembevétele érdekében fokozatos, hároméves bevezető szakaszt terveznek:

A felvevőképesség korlátainak figyelembevétele érdekében fokozatos, kétéves bevezetést terveznek, 2012-re 60%-os és 2013-ra 80%-os szinten, így a teljes bevezetés 2014-re valósul majd meg. E megközelítés alkalmazásához a két évre összesen 42,9 millió EUR-ra van szükség.

(millió EUR, folyó árakon)

2. fejezet Európai Halászati Alap | 2012 | 2013 |

EU27 | 672 | 688 |

Horvátország | 17,8 | 25,1 |

az EU27-re vonatkozó összeg arányában | 2,6 % | 3,6% |

Ha feltételezzük, hogy az Európai Halászati Alap bevezető szakasza teljesen lezárul 2013-ra, akkor ez 31 millió EUR-t jelentene, és Horvátország juttatásainak növekedése e terület összes közösségi kiadásának 4,5%-át tenné ki.

A közös halászati politikához kapcsolódó egyéb támogatások

Becslések szerint Horvátország csatlakozását követően az Európai Halászati Alapon kívül évi 3 millió EUR-ra lesz szükség a közös halászati politika ellenőrzéséhez és érvényesítéséhez, valamint a közös halászati politikát támogató, úgynevezett második eszköz szerinti adatgyűjtéshez (861/2006/EK rendelet).

Life +

Horvátország előreláthatólag a csatlakozástól kezdve teljes mértékben részt vesz majd a Life + közösségi programban. Bár nincsenek országonként elkülönített keretek, szükséges lesz a jelenlegi keretek általános növelése annak biztosítására, hogy ne csökkenjen az EU27 számára jelenleg előirányzott finanszírozás összege. Az ötödik bővítési forduló tizenkét országának csatlakozása miatt meg kellett növelni a belső szakpolitikák rendelkezésére álló forrásokat. Az e forrásemelés szintjét meghatározó módszertan szerint Horvátország csatlakozásának első két évében 5 millió EUR pótlólagos forrásra lesz szükség.

3. fejezet: Uniós polgárság, szabadság, biztonság és a jog érvényesülése

A 3. fejezet uniós polgársággal, szabadsággal, biztonsággal és a jog érvényesülésével kapcsolatos intézkedéseinek legfőbb kiadási tételei: a migrációs áramlások kezelése (31%), a decentralizált ügynökségek támogatása (17%) és a Fiatalok lendületben program (8%). Horvátország előreláthatólag a csatlakozástól kezdve teljes mértékben részt vesz majd az e fejezet alá tartozó fellépésekben és programokban.

3a. Szabadság, biztonság és a jog érvényesülése

Az e fejezet alá tartozó legtöbb fellépés és program nem tartalmaz országonként elkülönített kereteket. Az ötödik bővítési forduló tizenkét országának csatlakozása miatt növelni kellett a belső szakpolitikák rendelkezésére álló forrásokat. Az e forrásnövelés szintjét meghatározó módszertan alapján Horvátország csatlakozásának első két évében 8,4 millió EUR pótlólagos forrásra lesz szükség (2012 – 4 millió EUR, 2013 – 4,4 millió EUR) a 3. fejezet alá tartozó azon kiadási területeken, ahol nincsenek országonként elkülönített keretek. A fentieken túlmenően a következő, 3a. fejezet alá tartozó eszközök esetében kell országspecifikus allokációt betervezni. A szabadság, a biztonság és a jog érvényesülése:

– A harmadik országok állampolgárainak beilleszkedését segítő európai alap

A 2007–2013-as időszakra 825 millió EUR-t különítenek el, amelyből 768 millió EUR-t osztanak szét a tagállamok között olyan objektív kritériumok alapján, amelyek tükrözik az adott ország területén legálisan tartózkodó, harmadik országból származó állampolgárok számát. E kritériumok[4] Horvátországra történő alkalmazásának eredményeképpen a nemzeti keret 1,3 millió EUR lesz 2013-ban.

- Az Európai Menekültügyi Alap

A 2008–2013-as időszakra 628 millió EUR-t különítenek el, amelyből 566 millió EUR-t osztanak szét a tagállamok között olyan objektív kritériumok alapján, amelyek a menedékkérők számához és a nemzetközi védelmet élvező személyek (menekültek, kiegészítő védelemben részesülő személyek) integrálásához kapcsolódnak. E kritériumok Horvátországra történő alkalmazásának eredményeképpen a nemzeti keret 1 millió EUR lesz 2013-ban.

- A Visszatérési Alap

A 2008–2013 időszakra 676 millió EUR-t különítenek el, amelyből 629 millió EUR-t osztanak szét a tagállamok között olyan objektív kritériumok alapján, amelyek tükrözik azon, harmadik országból származó állampolgárok számát, akik visszatérési intézkedésekben vesznek vagy vettek részt. E kritériumok Horvátországra történő alkalmazásának eredményeképpen a nemzeti keret 1 millió EUR lesz 2013-ban.

Schengeni Támogatás

Az ötödik bővítésnél létrejött megállapodáshoz hasonlóan átmeneti intézkedésként schengeni támogatást terveznek az Európai Unió Horvátországot is tartalmazó külső határainak fenntartásához és megerősítéséhez szükséges különleges beruházási szükségletek kezelése céljából, valamint Horvátország schengeni rendszerbe történő jövőbeni belépése hatásainak kezelése érdekében. Az ötödik bővítés során a kedvezményezett országok számára rendelkezésre álló források meghatározási módszere alapján mintegy 120 millió EUR összegű támogatást kell tervezni a Horvátország csatlakozását követő első két évre (2012 – 60 millió EUR, 2013 – 60 millió EUR). A végrehajtás módszereit az „egyéb kérdések” című fejezet tartalmazza. A Külső Határok Alapból nem terveznek támogatást nyújtani Horvátország számára 2012-ben és 2013-ban, figyelembe véve a Schengeni Támogatás javasolt rendelkezésre bocsátását Horvátország számára.

3b. Uniós polgárság

A 3a. fejezettel kapcsolatos helyzethez hasonlóan a jelenlegi kiadási tételek általános növelésére lesz szükség országonként elkülönített keretek nélkül annak biztosítása érdekében, hogy ne csökkenjen az EU27-nek a 3b. fejezetben előirányzott jelenlegi támogatás. E célból ezért további 8,9 millió EUR támogatásra lesz szükség Horvátország csatlakozásának első két évében (2012 – 4,4 millió EUR, 2013 – 4,5 millió EUR).

- Intézményépítésre szóló átmeneti támogatási keret

A közösségi vívmányok helyes végrehajtása érdekében a megfelelő közigazgatási és igazságszolgáltatási struktúrák létrehozásának, valamint a közigazgatási és igazságszolgáltatási kapacitások megerősítésének szükségességét a csatlakozási folyamat különösen fontos elemeként azonosították a csatlakozási tárgyalások folyamán, a rendszeres jelentésekben és a csatlakozási partnerségekben. Az „átmeneti támogatási keret” segítségével ezért – az ötödik bővítéshez hasonlóan – további forrásokat kell elkülöníteni Horvátország részére a csatlakozást követő intézményépítési intézkedések támogatására. E célból összesen 29 millió EUR-t kell rendelkezésre bocsátani. Az intézményépítésre szóló átmeneti támogatási keret végrehajtási módszereit az „egyéb kérdések” fejezetben fogják tárgyalni. Ezzel összefüggésben különös figyelmet kell fordítani az Európai Szociális Alapból közigazgatási reformra és intézményi kapacitásépítésre előirányzott támogatással való megfelelő komplementaritás biztosítására.

(millió EUR, folyó árakon)

3. fejezet: Uniós polgárság, szabadság, biztonság és a jog érvényesülése | 2012 | 2013 |

EU27 | 2 105 | 2 376 |

Horvátország | 97,4 | 72,2 |

az EU27-re vonatkozó összeg arányában | 4,6 % | 3% |

4. fejezet: Az EU mint globális szereplő

E fejezet kötelezettségvállalásain belül nem terveztek országspecifikus kiadásokat. E területen nem szükséges növelni az EU általános kiadásait Horvátország csatlakozásának figyelembevétele érdekében. A csatlakozástól kezdve Horvátország e fejezetből már nem lesz jogosult IPA-támogatásra.

5. fejezet: Igazgatás

Az ötödik bővítés új tagállamainak esetéhez hasonlóan feltételezhető, hogy nem fognak külön Horvátország részére igazgatási kiadásokat elkülöníteni. Ugyanakkor Horvátország csatlakozása miatt pótlólagos igazgatási kiadásokra lesz szükség, nevezetesen a megnövekedő tolmácsolási és fordítási szükségletek miatt. Becslések szerint Horvátország EU-tagságának első két évében 122 millió EUR pótlólagos igazgatási költség fog jelentkezni.

(millió EUR, folyó árakon)

5. fejezet Igazgatás | 2012 | 2013 |

EU27 | 8 670 | 9 095 |

Horvátország | 45 | 77 |

az EU27-re vonatkozó összeg arányában | 0,52% | 0,85% |

6. fejezet: Ellentételezés

Az ötödik bővítés során az általános „ellentételezés” fejezetben két kivételes tételről állapodtak meg az új tagállamok javára. Az első „átmeneti költségvetési ellentételezés”, a második pedig „pénzforgalmi könnyítés” néven ismeretes.

Az akkori tagjelölt országok gazdasági fejlettségének általános szintjét figyelembe véve az ötödik bővítésnél abban az elvben állapodtak meg, hogy egyik új tagállam nettó költségvetési pozíciója sem lehet rosszabb a csatlakozás első éveiben, mint amilyen az a csatlakozást megelőző évben, az előcsatlakozási alapok kedvezményezettjeként volt. Becslések szerint négy esetben állt volna elő ilyen költségvetési helyzet. Ezért a négy érintett tagállam átmeneti költségvetési ellentételezésben részesült.

Annak érdekében, hogy – különösen a csatlakozás első évében – csökkentsék a saját forrásokkal kapcsolatos szabályok csatlakozástól kezdve történő teljes mértékű alkalmazásának hatásait, valamint a kötelezettségvállalási előirányzatok és a tényleges kifizetések közötti időbeli különbség hatásait az új tagállamokban, nettó költségvetési pozíciójuk javítása érdekében speciális átmeneti pénzforgalmi könnyítést ajánlottak fel az ötödik bővítés valamennyi új tagállamának.

Az ötödik bővítés országaival született megállapodáshoz hasonlóan a tervek szerint Horvátországban is a csatlakozás első évétől kezdve kell teljes mértékben alkalmazni a saját forrásokkal kapcsolatos szabályokat.

A Horvátország számára e közleményben előirányzott kiadások alapján úgy becsülhető, hogy Horvátország nem lesz rosszabb nettó költségvetési pozícióban a csatlakozás első éveiben, mint az előcsatlakozási eszközök kedvezményezettjeként a csatlakozás előtti évben. Ezért nem javasolunk átmeneti költségvetési ellentételezést Horvátország számára.

A pénzforgalmi könnyítés tekintetében a Bizottság a következő összegeket javasolja, az ötödik bővítés során használthoz hasonló módszertan alkalmazása alapján: 2012 – 170,4 millió EUR, 2013 – 32,4 millió EUR.

(millió EUR, folyó árakon)

6. fejezet Ellentételezés | 2012 | 2013 |

EU27 | N/A | N/A |

Horvátország | 170,4 | 32,4 |

**

A fenti javaslatok kétéves időszakra vonatkozó pénzügyi hatásait a csatolt melléklet vázolja. Összegzésképpen: összesen 1 561 millió EUR kötelezettségvállalási előirányzatot különítettek el 2012-re Horvátország csatlakozásának figyelembevétele céljából. Ez az összeg az EU27 pénzügyi kereten belüli összes kötelezettségvállalásának 1,06%-át teszi ki abban az évben. 2013-ra összesen 2007 millió EUR kötelezettségvállalási előirányzatot terveznek. Ez az EU27 összes 2013-as kötelezettségvállalásának 1,32%-át teszi ki.

Ezenkívül a melléklet becsléseket tartalmaz az ezen új kiadásokból generálandó kifizetések szintjéről is.Ezeket a becsléseket az ötödik bővítéshez használt, de a jelenlegi szabályokhoz igazított módszerek alapján számították ki.

Horvátország EU27-hez való csatlakozásának pénzügyi hatását csökkenteni fogja Horvátország saját források alapján történő várható hozzájárulása az EU költségvetéséhez. E hozzájárulás 2012-ben várhatóan 609 millió EUR-t, 2013-ban pedig 647 millió EUR-t tesz majd ki.

Ha szemléltetési célból feltételezzük, hogy 2013-ra teljes mértékben bevezetik valamennyi, Horvátországnak szánt kiadást, akkor Horvátország csatlakozása az EU költségvetésének éves kiadásaiban 2 600 millió EUR-t fog kitenni. Ez az összeg az EU 2013-ra tervezett összes kiadásának 1,7%-át teszi ki.

III. A 2007–2013-as pénzügyi keret Horvátország csatlakozása miatti kiigazítása

A jelenlegi 2007–2013-as pénzügyi keret kiigazításának figyelembe kell vennie a csatlakozási tárgyalások eredményeit és Horvátország csatlakozását.

A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, jelenlegi intézményközi megállapodás[5] 29. pontja úgy rendelkezik, hogy ha a pénzügyi keret által érintett időszakban új tagállam csatlakozik az Európai Unióhoz, akkor az Európai Parlament és a Tanács – a Bizottság javaslatára és a 3. pontnak[6] megfelelően – a csatlakozási tárgyalások kimeneteléből fakadó kiadási szükségletek figyelembevétele érdekében közösen kiigazítja a pénzügyi keretet.

A következő táblázat fejezetek szerint mutatja a kiadások azon növekményét, amelyekre Horvátország csatlakozásának figyelembevétele miatt lesz szükség a tagság első két évében:

I. MELLÉKLET Pénzügyi csomag Horvátország számára

(millió EUR, folyó árakon)

2012 | 2013 | Összesen |

KÖTELEZETTSÉGVÁLLALÁSI ELőIRÁNYZATOK |

1. Fenntartható növekedés | 1 005,6 | 1 386,7 | 2 392,3 |

1a. Versenyképesség a növekedésért és foglalkoztatásért | 89,7 | 97,5 | 187,2 |

1b. Kohézió a növekedésért és foglalkoztatásért | 915,9 | 1 289,2 | 2 205,1 |

2. A természeti erőforrások megőrzése és kezelése | 242,8 | 438,5 | 681,3 |

Ebből piachoz kapcsolódó kiadások és közvetlen kifizetések | 18,0 | 126,3 | 144,3 |

3. Uniós polgárság, szabadság, biztonság és a jog érvényesülése | 97,4 | 72,2 | 169,6 |

3a. Szabadság, biztonság és a jog érvényesülése | 64,0 | 67,7 | 131,7 |

3b. Uniós polgárság | 33,4 | 4,5 | 37,9 |

4. Az EU mint globális szereplő | - | - | - |

5. Igazgatás | 45,0 | 77,0 | 122,0 |

6. Ellentételezés | 170,4 | 32,4 | 202,8 |

Kötelezettségvállalási előirányzatok összesen (Horvátország) | 1 561,2 | 2 006,8 | 3 568,0 |

Kötelezettségvállalási előirányzatok összesen EU27 | 147 210 | 151 976 |

További, Horvátországgal kapcsolatos kiadások az EU27 arányában | 1,06% | 1,32% |

Kifizetési előirányzatok * | 985,1 | 1 001,4 | 1 986,5 |

* A fenti kiadási kategóriák és az ötödik bővítéskor alkalmazott, a jelenlegi szabályokhoz igazított módszer alapján.

[1] Ezen túlmenően a Közösség pénzügyi érdekeinek védelmére irányuló összes szükséges lépés megtétele érdekében a Bizottság javaslatot kíván tenni, hogy foglaljanak védintézkedéseket a csatlakozási szerződésbe.

[2] Kivéve a Litvánia, Szlovákia és Bulgária számára elkülönített, atomerőművek leszerelésére szánt forrásokat.

[3] Az EU27-hez viszonyítva 50%-ban a népességen, és 50%-ban a GDP kombinációján alapuló kulcsot használnak.

[4] A harmadik országok állampolgárainak beilleszkedését segítő európai alap, az Európai Menekültügyi Alap és a Visszatérési Alap jogalapja nem irányoz elő kiadásokat a csatlakozás első évére az EU-hoz a 2007–2013-as időszakban csatlakozó országok esetében.

[5] (2006/C 139/01) 2006. június 14.

[6] A harmadik pont a következőképpen hangzik: „E megállapodás nem érinti az intézményeknek a Szerződésekben meghatározott költségvetési hatáskörét. Ahol e pontra történik utalás, a Tanács minősített többséggel, az Európai Parlament pedig tagjainak többségével és a leadott szavazatok háromötödével határoz az Európai Közösséget létrehozó szerződés (a továbbiakban: az EK-Szerződés) 272. cikke (9) bekezdésének ötödik albekezdésében meghatározott szavazati szabályzatnak megfelelően.”